text: Bilist dræbt ved Årre
  10 august 2010 kl. 06.39
  En person blev tirsdag morgen dræbt i et frontalt sammenstød på Tingvejen ved Årre.
  Årsagen til ulykken er endnu ikke helt fastlagt, men Syd- og Sønderjyllands Politi kan fortælle, at den nu dræbte bilist kom over i den anden vejbane, hvor vedkommende stødte sammen med en modkørende bilist.
  Bilisten i den anden bil er bragt til skadestuen men er ikke kommet alvorligt til skade.
  
  Ulykken undersøges nærmere
  Tingvejen blev spærret et par timer efter ulykken, der skete ved 6-tiden, mens redningsmandskab fjernede de knuste biler.
  Kl. 8.35 blev afspærringen ophævet igen, og bilister kan nu køre uhindret forbi ulykkestedet.
  Bilinspektører har undersøgt ulykkestedet og bilerne, og går i løbet af tirsdag formiddag i gang med at samle trådene i et forsøg på at finde en årsag til den tragiske ulykke.
  